par to, kā 2021. gadā piemērota Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem





1.Ievads

Šis ikgadējais ziņojums, kas sagatavots saskaņā ar 17. panta 1. punktu Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (turpmāk “Regula (EK) Nr. 1049/2001”), atspoguļo to, kā Eiropas Komisija 2021. gadā īstenoja minēto regulu, un ir balstīts uz statistikas datiem, kas apkopoti pielikumā . Šeit iekļauti arī Eiropas Ombuda konstatējumi par to, kā Eiropas Komisija īsteno šo regulu, un ES tiesu pieņemtie nolēmumi.

2021. gads bija vēl viens gads, kurā Eiropas Komisija turpināja īstenot savus pārredzamības pienākumus Covid-19 pandēmijas ēnā, vienlaikus raugoties arī uz Eiropas Atveseļošanas instrumenta (NextGenerationEU) iemiesotajiem atveseļošanas mērķiem. Šie apstākļi ietekmēja saskaņā ar regulu iesniegto konkrēto pieprasījumu skaitu un veidu.

Statistika atspoguļo 2021. gadā saņemto pieteikumu un uz tiem sniegto atbilžu skaitu. Tā arī sniedz precīzākus datus par iepriekšējos gados iegūto statistiku, kam vēlāk ir veikti regulāri kodējuma labojumi.

Statistika liecina, ka pilna vai daļēja piekļuve pieprasītajiem dokumentiem tika piešķirta gandrīz 74 % gadījumu no 8280 pieprasījumiem sākotnējo pieteikumu posmā un ka plašāka vai pat pilna piekļuve tika sniegta 38 % gadījumu no 247 pārskatītajiem pieprasījumiem atkārtotu pieteikumu posmā. Šie dati apstiprina ne vien Eiropas Komisijas atklātību, bet arī šīs iestādes apņēmību savas kopējās pārredzamības politikas ietvaros nodrošināt tiesības piekļūt dokumentiem.

Eiropas Komisijā sākotnējo pieprasījumu par piekļuvi dokumentiem izskata decentralizēti dažādi Komisijas ģenerāldirektorāti un dienesti. Katrs ģenerāldirektorāts un dienests šim mērķim norīko vismaz vienu juridisko ekspertu, kurš darbojas kā koordinators, kas atbildīgs par piekļuvi dokumentiem. Atkarībā no dienesta lieluma un saņemto pieprasījumu skaita šiem koordinatoriem parasti palīdz atbalsta personāls un tiek uzticēta atbilžu projektu koordinēšana ar vienībām, kuras atbild par attiecīgajām politikas jomām.

Ar atkārtotiem pieprasījumiem strādā īpaša vienība Ģenerālsekretariāta nodaļā “Pārredzamība, dokumentu pārvaldība un piekļuve dokumentiem”, lai nodrošinātu sākotnējo pieteikumu posmā sniegtās atbildes neatkarīgu administratīvo pārskatīšanu. Turklāt šī nodaļa ciešā sadarbībā ar Juridisko dienestu nodrošina horizontālas norādes, apmācību un konsultācijas visiem Eiropas Komisijas ģenerāldirektorātiem un dienestiem par regulas īstenošanu, nodrošinot Regulas (EK) Nr. 1049/2001 piemērošanas sīki izstrādātu noteikumu koordinēšanu un vienotu īstenošanu.

Šī vienība pārvalda arī GestDem — Eiropas Komisijas mēroga IT sistēmu, kas paredzēta tam, lai apstrādātu sākotnējos un atkārtotos pieprasījumus par piekļuvi dokumentiem. Paralēli tam Eiropas Komisija 2021. gadā turpināja tālāk izstrādāt jauno sistēmu piekļuves pieprasījumu apstrādei elektroniskā tiešsaistes portālā, proti, “Elektroniska piekļuve Eiropas Komisijas dokumentiem” (“Electronic AccesS to European Commission Documents” jeb EASE). EASE pirmā versija darbību uzsāks 2022. gadā un nodrošinās:

(1).jaunu tiešsaistes portālu, kas ļauj pilsoņiem i) iesniegt un pārskatīt savus pieteikumus par piekļuvi Komisijas dokumentiem, ii) sazināties ar Komisiju, kā arī iii) meklēt iepriekš publiskotus dokumentus; un

(2).jaunu lietu pārvaldības sistēmu, kas ļauj Komisijas darbiniekiem reģistrēt, noformēt un apstrādāt pieteikumus par piekļuvi dokumentiem. Šī sistēma aizstās GestDem — pašreizējo IT sistēmu, ko izmanto šim nolūkam.

Komisijas dienestiem atbalstu attiecībā uz visu iepriekšējo komisāru un kabinetu arhīviem sniedz Vēstures arhīvu dienests (HAS). Attiecībā uz pieteikumiem par piekļuvi dokumentiem 2021. gadā HAS savu palīdzību Komisijas dienestiem nodrošināja 175 gadījumos, galvenokārt Ģenerālsekretariātam (22), Klimata politikas ģenerāldirektorātam (19), Pētniecības un inovācijas ģenerāldirektorātam (18), Tirdzniecības ģenerāldirektorātam (14), Enerģētikas ģenerāldirektorātam (11) un Veselības un pārtikas nekaitīguma ģenerāldirektorātam (8).

2.Informācijas un dokumentu pieejamība reģistros un tīmekļa vietnēs

Komisija dažādās tīmekļa vietnēs un reģistros publicē plašu klāstu juridisko, politikas, administratīvo un citu dokumentu. Daudzi ir pieejami Komisijas dokumentu reģistrā, Deleģēto aktu reģistrā un citos Ģenerālsekretariāta pārvaldītos reģistros, bet citus var atrast ģenerāldirektorātu pārvaldītās tīmekļa vietnēs vai EUR-Lex.

Komisijas dokumentu reģistra (turpmāk “RegDoc”) atjauninātā versija darbību uzsāka 2021. gada 17. maijā. Tas ietver jaunas meklēšanas funkcijas, uzlabotu lietotāja saskarni un dokumentu attēlojumu. Sākot no 2022. gada RegDoc tiks publicēti jauni dokumentu veidi. Pateicoties RegDoc uzlabotajai IT arhitektūrai, to var integrēt ar citiem noteiktiem reģistriem, kurus pārvalda Eiropas Komisijas Ģenerālsekretariāts. Tas ir projekta nākamais posms. Pateicoties šādām integrācijas iespējām, dokumenti, kas publicēti citos Ģenerālsekretariāta reģistros, būs pieejami arī RegDoc.

2021. gadā RegDoc tika pievienoti 15 009 jauni dokumenti (sk. pielikuma 1. tabulu), kas ietilpst šādās kategorijās: C, COM, JOIN, OJ, PV, SEC vai SWD .

Europa tīmekļa vietnes “Dokumentu pieejamība” apmeklētāju skaits 2021. gadā sasniedza 15 222 apmeklētājus salīdzinājumā ar 14 716 apmeklētājiem iepriekšējā gadā. Arī skatīto lapu skaits pieauga par vairāk nekā 37 % līdz 33 508 lapām (sk. pielikuma 2. tabulu).

3.Pieteikumu par piekļuvi dokumentiem analīze

3.0.Pieteikumu skaits (pielikuma 3. un 4. tabula)

Kā redzams turpmāk norādītajā grafikā, 2021. gadā sākotnējo pieteikumu skaits sasniedza 8420. Šis rādītājs atspoguļo pieaugumu par 5,2 % salīdzinājumā ar 2020. gadu. Eiropas Komisija sniedza 8280 atbildes, pamatojoties uz Regulu (EK) Nr. 1049/2001, un kopumā — 9141 atbildi.